CELEX: 32013D0426(02)
Language: el
Date: 2013-04-23 00:00:00
Title: Απόφαση της Επιτροπής, της 23ης Απριλίου 2013 , για τη σύσταση ομάδας εμπειρογνωμόνων της Επιτροπής, καλούμενης «Πλατφόρμα για τη χρηστή φορολογική διακυβέρνηση, τον επιθετικό φορολογικό σχεδιασμό και τη διπλή φορολόγηση»

26.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 120/17
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 23ης Απριλίου 2013
   για τη σύσταση ομάδας εμπειρογνωμόνων της Επιτροπής, καλούμενης «Πλατφόρμα για τη χρηστή φορολογική διακυβέρνηση, τον επιθετικό φορολογικό σχεδιασμό και τη διπλή φορολόγηση»
   2013/C 120/07
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Στην ανακοίνωση της 6ης Δεκεμβρίου 2012 (1), η Επιτροπή παρουσίασε σχέδιο δράσης για την ενίσχυση της πάταξης της φορολογικής απάτης και της φοροδιαφυγής. Η ανακοίνωση συνοδευόταν από δύο συστάσεις, μία σχετικά με τον επιθετικό φορολογικό σχεδιασμό (2) και μία όσον αφορά μέτρα που αποσκοπούν στην ενθάρρυνση των τρίτων χωρών να εφαρμόζουν ελάχιστα πρότυπα χρηστής διακυβέρνησης στον φορολογικό τομέα (3). Οι τομείς αυτοί έχουν ιδιαίτερη σημασία σήμερα, όπως υπογράμμισε επίσης το Ευρωπαϊκό Κοινοβούλιο στο ψήφισμά του της 19ης Απριλίου 2012 σχετικά με το αίτημα για συγκεκριμένες μεθόδους με σκοπό την καταπολέμηση της φορολογικής απάτης και της φοροδιαφυγής (4).
            
         
               (2)
            
            
               Σύμφωνα με τη σύσταση για τον επιθετικό φορολογικό σχεδιασμό, τα κράτη μέλη θα πρέπει να υιοθετήσουν κοινό γενικό κανόνα κατά των καταχρήσεων, που θα τους επιτρέπει να αντιλαμβάνονται τα τυχόν τεχνάσματα με σκοπό τη φοροδιαφυγή, να αγνοούν τα επίπλαστα στοιχεία και να φορολογούν βάσει των πραγματικών οικονομικών στοιχείων. Η σύσταση ενθαρρύνει επίσης τα κράτη μέλη να συμπεριλάβουν στις συμβάσεις τους περί αποφυγής της διπλής φορολόγησης διάταξη με σκοπό την αποφυγή μιας συγκεκριμένης μορφής διπλής μη φορολόγησης.
            
         
               (3)
            
            
               Η σύσταση σχετικά με τα μέτρα που πρόκειται να ενθαρρύνουν τις τρίτες χώρες να εφαρμόζουν ελάχιστα πρότυπα χρηστής διακυβέρνησης στον φορολογικό τομέα προβλέπει κριτήρια για τον προσδιορισμό των τρίτων χωρών που δεν εφαρμόζουν τα εν λόγω ελάχιστα πρότυπα. Επίσης, αναφέρει σειρά μέτρων που δύνανται να λάβουν τα κράτη μέλη όσον αφορά τις χώρες αυτές αλλά και τις τρίτες χώρες που εφαρμόζουν τα ελάχιστα πρότυπα ή έχουν δεσμευθεί να το πράξουν.
            
         
               (4)
            
            
               Έχει σημασία να υλοποιηθούν οι συστάσεις αυτές στον μέγιστο δυνατό βαθμό και αφού ληφθούν υπόψη κάθε σχετική εμπειρία και εμπειρογνωμοσύνη, καθώς και το σύνολο των απόψεων που έχουν εκφραστεί. Επιπροσθέτως, είναι σκόπιμο να αξιοποιηθούν επίσης τα στοιχεία αυτά για τους σκοπούς της έκθεσης που έχει δεσμευθεί να δημοσιεύσει η Επιτροπή, μέχρι το τέλος του 2015, όσον αφορά την εφαρμογή των ανωτέρω συστάσεων. Τέλος, θα πρέπει να ληφθούν υπόψη στο πλαίσιο των περαιτέρω εργασιών της Επιτροπής στον τομέα αυτόν.
            
         
               (5)
            
            
               Στην ανακοίνωσή της με τίτλο «Η διπλή φορολόγηση στην ενιαία αγορά» (5), η Επιτροπή κατέληξε στο συμπέρασμα ότι θα έπρεπε να εξετάσει τα δυνητικά οφέλη της δημιουργίας ενός φόρουμ της ΕΕ για τη διπλή φορολόγηση, δηλ. μιας ομάδας εμπειρογνωμόνων που θα ασχολείται με τα προβλήματα στον τομέα αυτόν. Λόγω της σημασίας τους για τη λειτουργία της εσωτερικής αγοράς, τα προβλήματα αυτά θα πρέπει συζητούνται τακτικά στο πλαίσιο της ομάδας εμπειρογνωμόνων. Επιπλέον, στις απαντήσεις που συγκεντρώθηκαν στο πλαίσιο της δημόσιας διαβούλευσης της Επιτροπής σχετικά με συγκεκριμένα παραδείγματα και πιθανούς τρόπους αντιμετώπισης της διπλής μη φορολόγησης τονίζεται ότι, από πρακτική άποψη, η διπλή μη φορολόγηση και η διπλή φορολόγηση συχνά συνδέονται μεταξύ τους και, ως εκ τούτου, δεν θα πρέπει να αντιμετωπίζονται χωριστά. Δεδομένου ότι η διπλή μη φορολόγηση συνδέεται με ένα από τα προαναφερόμενα θέματα, τον επιθετικό φορολογικό σχεδιασμό, είναι σκόπιμο το θέμα της διπλής φορολόγησης να αντιμετωπισθεί στην ίδια ομάδα εμπειρογνωμόνων, δηλαδή στην πλατφόρμα που δημιουργείται με την παρούσα απόφαση.
            
         
               (6)
            
            
               Η πλατφόρμα θα πρέπει να παρέχει τη δυνατότητα διεξαγωγής διαλόγου στους τομείς αυτούς, ο οποίος θα βασίζεται στην ανταλλαγή εμπειριών και τεχνογνωσίας και στη συνεκτίμηση των απόψεων όλων των εμπλεκόμενων φορέων.
            
         
               (7)
            
            
               Την προεδρία της πλατφόρμας, η οποία θα πρέπει να συγκροτείται από εκπροσώπους των φορολογικών αρχών των κρατών μελών, φορείς εκπροσώπησης των επιχειρήσεων ή της κοινωνίας των πολιτών και από φοροτεχνικούς, θα πρέπει να ασκεί η Επιτροπή.
            
         
               (8)
            
            
               Είναι σκόπιμο να καθοριστούν κανόνες σχετικά με τη δημοσιοποίηση πληροφοριών από τα μέλη της πλατφόρμας.
            
         
               (9)
            
            
               Η επεξεργασία των δεδομένων προσωπικού χαρακτήρα θα πρέπει να διενεργείται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (6),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Συγκροτείται ομάδα εμπειρογνωμόνων, καλούμενη «Πλατφόρμα για τη χρηστή φορολογική διακυβέρνηση, τον επιθετικό φορολογικό σχεδιασμό και την διπλή φορολόγηση», στο εξής αναφερόμενη ως «η πλατφόρμα».
   Άρθρο 2
   Αποστολή
   Αποστολή της πλατφόρμας είναι:
   
               α)
            
            
               η ενθάρρυνση του διαλόγου μεταξύ των εμπειρογνωμόνων που εκπροσωπούν τις επιχειρήσεις, την κοινωνία των πολιτών και τις εθνικές φορολογικές αρχές σχετικά με θέματα που αφορούν τη χρηστή διακυβέρνηση στον φορολογικό τομέα, τον επιθετικό φορολογικό σχεδιασμό και τη διπλή φορολόγηση. Ο όρος χρηστή διακυβέρνηση στον φορολογικό τομέα καλύπτει τη διαφάνεια, την ανταλλαγή πληροφοριών και τον ισότιμο φορολογικό ανταγωνισμό·
            
         
               β)
            
            
               η παροχή στην Επιτροπή των σχετικών πληροφοριών για τον προσδιορισμό των προτεραιοτήτων στους τομείς αυτούς και για την επιλογή των ενδεδειγμένων μέσων και μηχανισμών για την επίτευξη προόδου στους τομείς αυτούς·
            
         
               γ)
            
            
               η συμβολή στην καλύτερη δυνατή εφαρμογή και υλοποίηση των προαναφερόμενων συστάσεων της Επιτροπής, με τον εντοπισμό τεχνικών και πρακτικών προβλημάτων που ενδεχομένως αφορούν τον εν λόγω τομέα, καθώς και των λύσεων που θα μπορούσαν να δοθούν στα προβλήματα αυτά·
            
         
               δ)
            
            
               η παροχή στην Επιτροπή των πληροφοριών που απαιτούνται για τη σύνταξη της έκθεσής της σχετικά αφενός, με την εφαρμογή των συστάσεών της όσον αφορά τα μέτρα που αποβλέπουν στην ενθάρρυνση των τρίτων χωρών να εφαρμόζουν ελάχιστα πρότυπα χρηστής διακυβέρνησης στον φορολογικό τομέα και, αφετέρου, με τον επιθετικό φορολογικό σχεδιασμό.
            
         
               ε)
            
            
               να συζητά τις πρακτικές πληροφορίες που παρέχουν οι φορολογικές αρχές, καθώς και οι επιχειρήσεις, η κοινωνία των πολιτών και οι φοροτεχνικοί, και να επεξεργάζεται πιθανούς τρόπους αποτελεσματικότερης αντιμετώπισης των τρεχόντων προβλημάτων διπλής φορολόγησης που διαταράσσουν την εύρυθμη λειτουργία της εσωτερικής αγοράς.
            
         Άρθρο 3
   Διαβούλευση
   Η Επιτροπή δύναται να διαβουλεύεται με την πλατφόρμα για κάθε θέμα που αφορά τη χρηστή διακυβέρνηση στον φορολογικό τομέα, τον επιθετικό φορολογικό σχεδιασμό και τη διπλή φορολόγηση.
   Άρθρο 4
   Μέλη — Διορισμός
   1.   Η πλατφόρμα απαρτίζεται κατά μέγιστο από 45 μέλη.
   2.   Μέλη της πλατφόρμας είναι:
   
               α)
            
            
               οι φορολογικές αρχές των κρατών μελών·
            
         
               β)
            
            
               δεκαπέντε φορείς, κατ’ ανώτατο όριο, που εκπροσωπούν τις επιχειρήσεις, την κοινωνία των πολιτών και τους φοροτεχνικούς.
            
         3.   Οι φορολογικές αρχές κάθε κράτους μέλους διορίζουν έναν εκπρόσωπο εκ των υπαλλήλων που ασχολούνται με θέματα διασυνοριακής φορολογίας και ειδικότερα με την πάταξη του επιθετικού φορολογικού σχεδιασμού.
   4.   Κατόπιν πρόσκλησης υποβολής υποψηφιοτήτων, ο Γενικός Διευθυντής της ΓΔ Φορολογίας και Τελωνειακής Ένωσης ορίζει τους φορείς που αναφέρονται στην παράγραφο 2 στοιχείο β) με αρμοδιότητα στους τομείς που αναφέρονται στο άρθρο 2, οι οποίοι ανταποκρίθηκαν στην πρόσκληση υποβολής υποψηφιοτήτων.
   5.   Οι φορείς που ανταποκρίνονται στην πρόσκληση υποβολής υποψηφιοτήτων διορίζουν έναν εκπρόσωπο και έναν αναπληρωτή που τον αντικαθιστά σε περίπτωση απουσίας ή κωλύματος. Ο Γενικός Διευθυντής της ΓΔ Φορολογίας και Τελωνειακής Ένωσης μπορεί να αντιταχθεί στον διορισμό εκπροσώπου ή αναπληρωτή από έναν φορέα εάν δεν διαθέτει τα χαρακτηριστικά που απαιτούνται στην πρόσκληση υποβολής αιτήσεων. Στις περιπτώσεις αυτές, καλείται ο οικείος φορέας να διορίσει άλλον εκπρόσωπο ή αναπληρωτή.
   6.   Τα αναπληρωματικά μέλη διορίζονται υπό τους ίδιους όρους με τα μέλη· τα αναπληρωματικά μέλη αντικαθιστούν αυτεπάγγελτα τα μέλη που απουσιάζουν ή κωλύονται.
   7.   Οι φορείς διορίζονται για τρία έτη, εκτός εάν αντικατασταθούν ή αποκλειστούν σύμφωνα με την παράγραφο 9. Η θητεία τους μπορεί να ανανεωθεί, αφού ανταποκριθούν σε περαιτέρω πρόσκληση υποβολής αιτήσεων.
   8.   Οι φορείς που θεωρούνται κατάλληλοι για να γίνουν μέλη, αλλά δεν διορίζονται, μπορούν να εγγραφούν σε εφεδρικό κατάλογο τριετούς ισχύος, τον οποίο χρησιμοποιεί η Επιτροπή για τον διορισμό αντικαταστατών.
   9.   Οι φορείς που αναφέρονται στην παράγραφο 2 στοιχείο β) ή οι εκπρόσωποί τους μπορούν να αντικατασταθούν ή να αποκλειστούν για την εναπομένουσα περίοδο της θητείας τους στις εξής περιπτώσεις:
   
               α)
            
            
               εφόσον ο φορέας ή ο εκπρόσωπός του δεν είναι πλέον ικανός να συμβάλλει αποτελεσματικά στις συζητήσεις της πλατφόρμας·
            
         
               β)
            
            
               εφόσον ο φορέας ή ο εκπρόσωπός του δεν συμμορφώνεται με τον όρο που αναφέρεται στο άρθρο 339 της Συνθήκης για τη λειτουργία της Ευρωπαϊκής Ένωσης·
            
         
               γ)
            
            
               εφόσον ο φορέας ή ο εκπρόσωπός του παραιτηθεί,
            
         
               δ)
            
            
               εφόσον κρίνεται σκόπιμο για να διατηρηθεί η ισόρροπη εκπροσώπηση τόσο όσον αφορά τους διάφορους τομείς εμπειρογνωμοσύνης όσο και τα διάφορα συμφέροντα.
            
         Με σκοπό την αντιμετώπιση των καταστάσεων που αναφέρονται στο πρώτο εδάφιο, ο Γενικός Διευθυντής Φορολογίας και Τελωνειακής Ένωσης μπορεί, κατά περίπτωση, να ορίσει φορέα αντικατάστασης από τον εφεδρικό κατάλογο που αναφέρεται στην παράγραφο 8 ή να ζητήσει από φορέα να διορίσει άλλον εκπρόσωπο ή άλλον αναπληρωτή.
   10.   Τα ονόματα των φορέων και των εκπροσώπων τους δημοσιεύονται στο μητρώο των ομάδων εμπειρογνωμόνων της Επιτροπής και άλλων παρεμφερών οντοτήτων, καλούμενο στο εξής «μητρώο», καθώς και σε ειδικό δικτυακό τόπο.
   11.   Τα προσωπικά δεδομένα συγκεντρώνονται, υποβάλλονται σε επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001.
   Άρθρο 5
   Λειτουργία
   1.   Πρόεδρος ορίζεται ο Γενικός Διευθυντής Φορολογίας και Τελωνειακής Ένωσης ή αντιπρόσωπός του.
   2.   Με τη σύμφωνη γνώμη του προέδρου, η πλατφόρμα δύναται να συγκροτεί υποομάδες για την εξέταση επιμέρους ζητημάτων βάσει εντολής που καθορίζει η ίδια. Οι εν λόγω υποομάδες διαλύονται μετά την ολοκλήρωση της αποστολής τους.
   3.   Ο πρόεδρος μπορεί να απευθύνει ad hoc πρόσκληση συμμετοχής στις εργασίες της πλατφόρμας ή της υποομάδας σε εξωτερικούς εμπειρογνώμονες με ειδίκευση σε θέμα της ημερήσιας διάταξης. Επιπλέον, ο πρόεδρος μπορεί να προσκαλεί, ως παρατηρητές, άτομα ή φορείς όπως ορίζονται στον κανόνα 8 παράγραφος 3 των οριζόντιων κανόνων για τις ομάδες εμπειρογνωμόνων (7), και υποψήφιες για προσχώρηση χώρες. Ειδικότερα, οι εκπρόσωποι των υπό προσχώρηση χωρών και των διεθνών οργανισμών μπορούν να προσκληθούν ως παρατηρητές.
   4.   Τα μέλη και οι αντιπρόσωποί τους, καθώς και οι προσκαλούμενοι εμπειρογνώμονες και παρατηρητές, οφείλουν να συμμορφώνονται με τις διατάξεις περί τήρησης του επαγγελματικού απορρήτου που ορίζονται στις Συνθήκες και άλλους κανόνες της Ένωσης, καθώς και με τους κανόνες που αφορούν την προστασία απόρρητων πληροφοριών της ΕΕ, οι οποίοι ορίζονται στο παράρτημα του εσωτερικού κανονισμού της Επιτροπής (8). Σε περίπτωση αθέτησης των εν λόγω υποχρεώσεων, η Επιτροπή δύναται να λάβει όλα τα ενδεδειγμένα μέτρα.
   5.   Οι συνεδριάσεις της πλατφόρμας και των υποομάδων της διεξάγονται καταρχήν στα κτίρια της Επιτροπής. Η Επιτροπή εξασφαλίζει τη γραμματειακή υποστήριξη. Δύνανται να συμμετάσχουν στις εν λόγω συνεδριάσεις και άλλες υπηρεσίες της Επιτροπής, για τις οποίες οι εργασίες της πλατφόρμας και των υποομάδων της παρουσιάζουν ενδιαφέρον.
   6.   Η πλατφόρμα θεσπίζει τον εσωτερικό κανονισμό της με βάση τους τυποποιημένους κανόνες διαδικασίας για τις ομάδες εμπειρογνωμόνων.
   7.   Η Επιτροπή δημοσιεύει όλα τα έγγραφα για τις δραστηριότητες της πλατφόρμας, (ημερήσιες διατάξεις, πρακτικά και εισηγήσεις των συμμετεχόντων) είτε κατευθείαν στο μητρώο είτε μέσω συνδέσμου που παραπέμπει από το μητρώο σε ειδικό ιστότοπο. Δεν δημοσιεύονται έγγραφα σε περίπτωση που η δημοσιοποίησή τους θα έθιγε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 (9).
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες της πλατφόρμας δεν αμείβονται για παρεχόμενες υπηρεσίες.
   2.   Τα οδοιπορικά και, κατά περίπτωση, οι δαπάνες διαβίωσης των συμμετεχόντων στις δραστηριότητες της πλατφόρμας επιστρέφονται από την Επιτροπή σύμφωνα με τις ισχύουσες διατάξεις της Επιτροπής.
   3.   Τα εν λόγω έξοδα καλύπτονται εντός των ορίων των πιστώσεων που διατίθενται βάσει της ετήσιας διαδικασίας διάθεσης των πόρων.
   Άρθρο 7
   Εφαρμογή
   Η παρούσα απόφαση ισχύει για περίοδο τριών ετών.
   
      Βρυξέλλες, 23 Απριλίου 2013.
      
         
            Για την Επιτροπή
         
         Algirdas ŠEMETA
         
            Μέλος της Επιτροπής
         
      
   
   
      (1)  COM(2012) 722.
   
      (2)  Ε(2012) 8806 τελικό.
   
      (3)  Ε(2012) 8805 τελικό.
   
      (4)  P7_TA(2012)0030.
   
      (5)  COM(2011) 712 τελικό.
   
      (6)  ΕΕ L 8 της 12.1.2001, σ. 1.
   
      (7)  Ανακοίνωση του Προέδρου στην Επιτροπή: Πλαίσιο για τους οριζόντιους κανόνες και το δημόσιο μητρώο των ομάδων εμπειρογνωμόνων της Επιτροπής, Ε(2010) 7649 τελικό.
   
      (8)  ΕΕ L 308 της 8.12.2000, σ. 26.
   
      (9)  ΕΕ L 145 της 31.5.2001, σ. 43. Οι εξαιρέσεις αυτές προορίζονται για την προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής και οικονομικής πολιτικής, για την προστασία της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων/ελέγχων/λογιστικών ελέγχων και της διαδικασίας λήψης αποφάσεων ενός θεσμικού οργάνου.